b'\n_START_ARTICLE_\nFumaro r\xc5\xabg\xc5\xa1tis\n_START_SECTION_\nBiologija\n_START_PARAGRAPH_\nNema\xc5\xbeai fumaro r\xc5\xabg\xc5\xa1ties turi \xc5\xbevirbliar\xc5\xabt\xc4\x97s (Fumaria officinalis), baravykai (ypa\xc4\x8d Boletus fomentarius var. pseudo-igniarius), kerp\xc4\x97s (pvz., islandin\xc4\x97 kerpena (Cetraria islandica))._NEWLINE_Fumarato jonai yra tarpin\xc4\x97 med\xc5\xbeiaga citrinos r\xc5\xabg\xc5\xa1ties cikle, kurio metu gaminamas ATP. Cikle fumarato jonai susidaro sukcinato dehidrogenazei oksiduojant sukcinato jonus, o po to veikiami fermento fumaraz\xc4\x97s jie virsta malato jonais._NEWLINE_Fumarato jonai gaminasi ir amoniak\xc4\x85 ver\xc4\x8diant \xc5\xa1lapalu (\xc5\xa1lapalo cikle).\n_START_SECTION_\nVaistai\n_START_PARAGRAPH_\nFumaro r\xc5\xabg\xc5\xa1ties esteriai kartais naudojami \xc5\xbevynelinei gydyti, kadangi buvo i\xc5\xa1kelta hipotez\xc4\x97, kad \xc5\xa1i\xc4\x85 lig\xc4\x85 sukelia fumaro r\xc5\xabg\xc5\xa1ties gaminimosi sutrikimas odoje. Pradin\xc4\x97 doz\xc4\x97 b\xc5\xabna 60-105\xc2\xa0mg per dien\xc4\x85, po to palaipsniui didinama iki 1290\xc2\xa0mg per dien\xc4\x85. \xc5\xa0alutiniai efektai yra inkst\xc5\xb3 ir vir\xc5\xa1kinimo trakto sutrikimai, odos paraudimas, kuriuos sukelia per didelis fumarat\xc5\xb3 suvartojimas. Ilgai vartojant fumaratus kartais suma\xc5\xbe\xc4\x97ja leukocit\xc5\xb3 kiekis.\n_START_SECTION_\nMaisto priedas\n_START_PARAGRAPH_\nFumaro r\xc5\xabg\xc5\xa1tis naudojama kaip maisto r\xc5\xabg\xc5\xa1tiklis nuo 1946\xc2\xa0m. Ji netoksi\xc5\xa1ka, naudojamas g\xc4\x97rimuose ir kepimo milteliuose. Paprastai ji naudojamas kaip vyno r\xc5\xabg\xc5\xa1ties pakaitalas, kartais\xc2\xa0\xe2\x80\x93 vietoje citrin\xc5\xb3 r\xc5\xabg\xc5\xa1ties (0,91 g fumaro r\xc5\xabg\xc5\xa1ties pakei\xc4\x8dia 1,36 g citrin\xc5\xb3 r\xc5\xabg\xc5\xa1ties)._NEWLINE_Puding\xc5\xb3 mi\xc5\xa1iniuose naudojama kaip koaguliantas.\n_START_SECTION_\nKita\n_START_PARAGRAPH_\nFumaro r\xc5\xabg\xc5\xa1tis naudojama gaminant poliesterio dervas ir polialkoholius, taip pat kaip kandikas da\xc5\xbeant.\n_START_SECTION_\nSauga\n_START_PARAGRAPH_\nDalinai degdama fumaro r\xc5\xabg\xc5\xa1tis sudaro dirginam\xc4\x85j\xc4\x85 med\xc5\xbeiag\xc4\x85 maleino r\xc5\xabg\xc5\xa1ties anhidrid\xc4\x85.'